Deur Ilse Zietsman 29 September 2020 05:00
Foto: Heleen Coertze
Agulhas is die suidelikste punt van Afrika
Op die suidpunt van Afrika kan jy ook die Kaart van Afrika-monument, met 'n omtrek van 30 m, aanskou.
Klim tot bo in die Agulhas-vuurtoring en kyk oor die see uit.
Op die middag van 30 Mei 1815 het die Arniston as gevolg van stormsterkwinde en 'n sterk seestroom gestrand. Slegs ses mense het oorleef. Voorheen was dié vissersdorpie in die Overberg as Waenhuiskrans bekend. Ná die stranding het die dorp sy tweede naam van Arniston bygekry. Die naam Waenhuiskrans is ontleen aan die grot wat slegs met laagwater besoek kan word.
Hy vertel ook dat jy "seeboontjies" ('n soort saad wat kuslangs vanaf Oos-Afrika afspoel) in die grot kan optel.
Die plaas Amaliënstein is in 1850 deur die Berlynse sendinggenootskap gekoop. Die Amaliënstein- en Zoar-sendingstasie (route-62-info.co.za/routes/town/168/zoar) is daarna opgerig. Amaliënstein is genoem na Frau Amalie von Stein wat die geld geskenk het om die plaas te koop.
Amaliënstein het die allerpragtigste kerk wat in helder, aardse kleure geverf is.
Die kerkgebou is in 1853 voltooi. Binne het die kerk lieflike geelhoutbanke.
Die ingang van die Albertinia-hotel verklap nie die gasvry­heid wat binne op jou wag nie – koop op pad eers 'n paar aal­wynproduk­te op die N2 buite die dorp. Foto: Heleen Coertze
Aalwyne kom natuurlik in die omgewing voor. Jy hoef nie eens by Albertinia in te draai nie; op die N2 langs die dorp is meer as een aalwynprodukwinkel.
Jy sal nie glo waarby aalwyn alles gevoeg kan word en waarvoor dit alles gebruik word nie.
Die Augrabies-waterval, 120 km vanaf Upington in die Noord-Kaap, maak natuurlik nie altyd geraas nie; soms is daar net 'n stroompie, maar as dit goed gereën het, donder die water by die kranse af.
Volgens oorlewering was 'n Sweedse huursoldaat, Hendrik Wikar, wat in 1775 weens skuld uit die Kaap gedros het, die eerste Europeër wat die waterval gesien het. Hy het vir die Oranjerivier gemik en in sy omswerwinge op die waterval afgekom.
Die dorpie Redelinghuys, bekend vir die muurskilderye op die huise, is minder as 30 km vanaf Aurora (netwerk24.com/Ontspan/Buite/roer-jou-litte-na-redelinghuys-20180521).
Daar is 38 Aberdeens wêreldwyd, maar net een Aberdeen in Suid-Afrika (karoo-information.co.za/Routes/town/556/aberdeen).
Die NG kerk in Aberdeen maak daarop aanspraak dat sy kerktoring die hoogste in die land is, maar dié aanspraak word betwis. Hoe dit ook al sy, die kerk is inderdaad baie imposant en die kerktoring troon bo die dorp uit.